MSCI ถอดหุ้นแม่ SVB พ้นคำนวณดัชนีมาตรฐานโลก มีผลวันนี้
MSCI ประกาศถอดหุ้นบริษัทแม่ SVB ออกจากการคำนวณดัชนีมาตรฐานโลก MSCI Global Standard Indexes มีผลวันนี้(14 มี.ค.)
MSCI ประกาศถอดหุ้นบริษัทแม่ SVB ออกจากการคำนวณดัชนีมาตรฐานโลก MSCI Global Standard Indexes มีผลวันนี้(14 มี.ค.)
14 มี.ค. 2566

ผู้สื่อข่าวรายงานว่า วันนี้(14 มี.ค.) MSCI ซึ่งเป็นบริษัทจัดทำดัชนีตลาดหุ้นระดับโลก ประกาศถอดหุ้นเอสวีบี ไฟแนนเชียล กรุ๊ป (SVB Financial Group) ซึ่งเป็นบริษัทแม่ของซิลิคอน วัลเลย์ แบงก์ (Silicon Valley Bank) หรือ SVB ออกจากดัชนีมาตรฐานโลก หรือ MSCI Global Standard Indexes โดยจะมีผลตั้งแต่วันนี้ 
สำนักข่าวรอยเตอร์รายงานว่า ผู้ถือหุ้นของเอสวีบี ไฟแนนเชียล กรุ๊ปได้รวมตัวกันฟ้องผู้บริหาร โดยกล่าวหาว่าปกปิดการเปิดเผยข้อมูลที่ว่า SVB มีความเสี่ยงที่จะเผชิญกับภาวะลูกค้าแห่ถอนเงินฝากในกรณีที่อัตราดอกเบี้ยปรับตัวขึ้น
ทั้งนี้ ผู้ถือหุ้นได้ฟ้องนายเกร็ก เบคเกอร์ ประธานเจ้าหน้าที่บริหารของเอสวีบี ไฟแนนเชียล กรุ๊ป รวมทั้งนายแดเนียล เบค หัวหน้าเจ้าหน้าที่ฝ่ายการเงินของเอสวีบี ไฟแนนเชียล กรุ๊ป โดยมีการยื่นฟ้องต่อศาลรัฐบาลกลางที่เมืองซานโฮเซ่ รัฐแคลิฟอร์เนีย
ส่วน SVB ซึ่งเป็นบริษัทลูกของเอสวีบี ไฟแนนเชียล กรุ๊ปนั้น ได้ถูกรัฐบาลสหรัฐสั่งปิดกิจการเมื่อวันศุกร์ที่ผ่านมา (10 มี.ค.) หลังจากราคาหุ้น SVB ทรุดตัวลงอย่างหนัก ท่ามกลางความกังวลว่า SVB อาจต้องเพิ่มทุนจำนวนมากเพื่อชดเชยการขาดทุนมหาศาลจากการขายพันธบัตรรัฐบาลสหรัฐ โดย SVB จำเป็นต้องขายพันธบัตรในราคาต่ำกว่าหน้าตั๋ว เนื่องจากราคาพันธบัตรปรับตัวลงสวนทางกับดอกเบี้ยที่พุ่งขึ้นตามนโยบายเฟด ขณะที่ธุรกิจสตาร์ตอัปในกลุ่มเทคโนโลยีได้รับผลกระทบจากอัตราดอกเบี้ยในระดับสูง และได้แห่ถอนเงินฝากจาก SVB
โดยที่ผ่านมานั้น เฟดดำเนินนโยบายปรับขึ้นอัตราดอกเบี้ยในเชิงรุกเพื่อสกัดเงินเฟ้อ แต่การเร่งปรับขึ้นอัตราดอกเบี้ยดังกล่าวได้ส่งผลกระทบต่อสภาพคล่องของภาคธุรกิจ ซึ่งรวมถึงธุรกิจสตาร์ตอัปในกลุ่มเทคโนโลยี ซึ่งเป็นฐานลูกค้าสำคัญของ SVB